Catarroja augmenta les ajudes del programa Menjar a Casa
17 febr. 2023

L'Ajuntament de Catarroja, a través de la regidoria de Benestar Social, ha destinat 311.664,37 euros per a la licitació del programa ‘Menjar a Casa’, una iniciativa de la qual es farà càrrec íntegrament el consistori i que ofereix a les persones d'avançada edat i que viuen soles a casa l'opció de rebre el menjar, donant així un important servei social. Amb l'aprovació d'aquest programa municipal l’Ajuntament es garanteix una millor atenció i poder arribar a molts més usuaris, demostrant un compromís amb l'atenció a les persones.

“Tenim un compromís amb la ciutadania i mitjançant programes com Menjar a Casa demostrant a les famílies més vulnerables que tenen al seu Ajuntament al costat, un dels nostres pilars com Ciutat Educadora”, explica Jesús Monzó, alcalde de Catarroja. “A més, en la licitació hem volgut fomentar tots els valors que ha de complir un servei social i sostenible, des de la reutilització dels envasos, fins a la dieta de proximitat i el coneixement de les dues llengües oficials”, conclou Monzó.

Així doncs, en aquesta edició de Menjar a Casa, existirà la modalitat dels 365 dies a l'any i es manté també la de dilluns a divendres. L'Ajuntament ha valorat en la licitació criteris mediambientals com el fet que els vehicles acrediten la no emissió de gassos mitjançant l'acreditació de la DGT, així com la reutilització dels envasos. A més, hem incorporat criteris socials, es valora que l'empresa tinga contractades persones amb el risc de vulnerabilitat, majors de 45 anys i dones. Criteris culturals, valorem que en la dieta es tinga en compte plats de la gastronomia catarrogina com l’allipebre, l'ensalada de llisa, arròs amb fessols i naps i el putxero.

Finalment, recordar que el model de Ciutat Educadora i els Objectius de Desenvolupament Sostenibles són valors que ha de tindre l'empresa adjudicatària. D'aquesta manera, els treballadors i treballadores hauran de conéixer les dues llengües oficials.